2003/288/EY: Komission päätös, tehty 23 päivänä huhtikuuta 2003, verojen ja maksujen kantamisesta raskailta tavaraliikenteen ajoneuvoilta tiettyjen infrastruktuurien käytöstä annetun neuvoston direktiivin 1999/62/EY 6 artiklan 2 kohdan b alakohdan mukaisesti esitetystä Tanskan pyynnöstä soveltaa ajoneuvoveroa koskevaa poikkeusta (tiedoksiannettu numerolla K(2003) 1263)



Virallinen lehti nro L 104 , 25/04/2003 s. 0040 - 0041



Komission päätös, tehty 23 päivänä huhtikuuta 2003, verojen ja maksujen kantamisesta raskailta tavaraliikenteen ajoneuvoilta tiettyjen infrastruktuurien käytöstä annetun neuvoston direktiivin 1999/62/EY 6 artiklan 2 kohdan b alakohdan mukaisesti esitetystä Tanskan pyynnöstä soveltaa ajoneuvoveroa koskevaa poikkeusta (tiedoksiannettu numerolla K(2003) 1263) (Ainoastaan tanskankielinen teksti on todistusvoimainen) (2003/288/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon verojen ja maksujen kantamisesta raskailta tavaraliikenteen ajoneuvoilta tiettyjen infrastruktuurien käytöstä 17 päivänä kesäkuuta 1999 annetun Euroopan parlamentin ja neuvoston direktiivin 1999/62/EY(1) ja erityisesti sen 6 artiklan, sekä katsoo seuraavaa: (1) Direktiivin 1999/62/EY 6 artiklan 2 kohdan b alakohdassa säädetään, että jäsenvaltiot saavat soveltaa alennettuja määriä tai poikkeuksia ajoneuvoihin, joita käytetään ainoastaan satunnaisesti ne rekisteröineen jäsenvaltion yleisillä teillä ja joita käyttävät sellaiset luonnolliset henkilöt tai oikeushenkilöt, joiden päätoimi ei ole tavaraliikenteen harjoittaminen, jos näillä ajoneuvoilla suoritetut kuljetukset eivät vääristä kilpailua. Poikkeuksen edellytyksenä on komission hyväksyntä. (2) Tanska on pyytänyt komissiota hyväksymään ajoneuvoveroa koskevan poikkeuksen direktiivin 1999/62/EY mukaisesti vähintään 12 tonnin ajoneuvoille, joita käytetään yksinomaan huvipuisto- ja sirkustoimintaan Tanskassa. (3) Direktiivin 1999/62/EY 6 artiklan 2 kohdan b alakohdassa säädetyt edellytykset täyttyvät seuraavista syistä: Ensiksikin kyseisiä ajoneuvoja käytetään ainoastaan satunnaisesti yleisillä teillä, sillä ajoneuvojen liikennöinti ajoittuu pääasiassa kesäaikaan, jolloin kuljettamisen tarkoituksena on ainoastaan siirtää sirkus- tai huvipuistokalusto kaupungista toiseen, ja kuljetusten välillä kuluu useita viikkoja. Toiseksi kyseisten ajoneuvojen rekisteröity omistaja on huvipuisto tai sirkus, jonka päätoimi ei ole tavaraliikenteen harjoittaminen. Kolmanneksi kyseiset ajoneuvot eivät aiheuta kilpailun vääristymistä, sillä niitä ei voida käyttää muiden tavaroiden kuin huvipuistojen tai sirkusten toimintaan liittyvän kaluston kuljettamiseen. Lisäksi kyseisiin ajoneuvoihin on selvästi merkitty, että niitä käytetään tähän tarkoitukseen. (4) Poikkeus olisi sallittava määräajaksi. (5) Näin ollen Tanskan poikkeuspyyntö olisi hyväksyttävä, ON TEHNYT TÄMÄN PÄÄTÖKSEN: 1 artikla Komissio hyväksyy määräaikaisesti 31 päivään joulukuuta 2009 ajoneuvoveroa koskevan poikkeuksen direktiivin 1999/62/EY 6 artiklan 2 kohdan b alakohdan mukaisesti vähintään 12 tonnin ajoneuvoille, joita käytetään yksinomaan huvipuisto- ja sirkustoimintaan Tanskassa. 2 artikla Tämä päätös on osoitettu Tanskan kuningaskunnalle. Tehty Brysselissä 23 päivänä huhtikuuta 2003. Komission puolesta Loyola De Palacio Varapuheenjohtaja (1) EYVL L 187, 20.7.1999, s. 42.